 அந்நேரம் எண்ணத்தில் ஆழ்ந்தி ருந்த அமைச்சன்இது கூறுகின்றான் மன்ன வன்பால்:  "மன்னவரே ஆளியினைப் போகச் சொன்னீர் மற்றந்தப் படைத்தலைவன் நரிக்கண் ணற்குச்  சின்னவனே ஆதலினால் பேழை தேடும் திறத்தினிலே குறைச்சல்வந்து சேரக் கூடும்;  இந்நிலையில் பொறுப்புள்ள ஆள னுப்பி எழிற்பேழை தனைத்தேடச் செய்க" என்றான்.   ஆத்தாவும் உரைத்திடுவாள்: " ஆம்ஆம் நானே அவ்விடத்தில் போகின்றேன் துணைய ளிப்பீர்!  தீத்தாவும் கண்ணாலே நரிக்கண் ணன்தான் சிறியபடைத் தலைவனையே அஞ்ச வைத்துக்  காத்தாளும் அரண்மனையில் பேழை தன்னைக் கைப்பற்றிக் கொள்வானே" என்று கூறத்  "தாத்தாவைப் போலுருவை மாற்றிக் கொள்க, தக்கப்படை யொடுசெல்க" என்றான் மன்னன்.